CCD के संस्थापक वी.जी. सिद्धार्थ के लापता होने की खबर के बाद कंपनी के शेयर में 20 प्रतिशत की गिरावट  
CCD के संस्थापक वी.जी. सिद्धार्थ हुए लापता
कंपनी के शेयर में 20 प्रतिशत की गिरावट
सोमवार शाम से ही हैं लापता
कैफे कॉफी डे (सीसीडी) के संस्थापक और पूर्व विदेश मंत्री एसएम कृष्णा के दामाद वी.जी. सिद्धार्थ सोमवार की शाम से ही लापता है. अब इसका असर उनकी कंपनी के शेयर पर भी पड़ा है. वी.जी. सिद्धार्थ के लापता होने की खबर के बाद बीएसई पर सीसीडी का शेयर 20 प्रतिशत तक गिर गया और यह 52 हफ्ते के सबसे निचले स्तर 154.05 रुपये प्रति शेयर पर कारोबार कर रहा है. कंपनी ने मंगलवार को शेयर बाजार को दी जानकारी में वी.जी. सिद्धार्थ के लापता होने की पुष्टि की. कंपनी ने इस संबंध में कहा, "कॉफी डे एंटरप्राइजेज के चेयरमैन एवं प्रबंध निदेशक वी. जी. सिद्धार्थ से कल शाम से संपर्क नहीं हो पा रहा है. हम संबंधित प्राधिकारियों की मदद ले रहे हैं." कंपनी ने कहा, "कंपनी का प्रबंधन पेशेवर लोगों के हाथ में है. इसका नेतृत्व प्रतिस्पर्धी लोग कर रहे हैं जो कारोबार का सुचारू संचालन सुनिश्चित करेंगे."

वी.जी. सिद्धार्थ, कर्नाटक के पूर्व मुख्यमंत्री एस. एम. कृष्णा के दामाद हैं. पुलिस के मुताबिक, वह सक्लेश्पुर जा रहे थे लेकिन अचानक उन्होंने अपने चालक से मंगलुरु चलने को कहा. दक्षिण कन्नड़ जिले के कोटेपुरा इलाके में नेत्रवती नदी पर बने पुल के पास वह कार से उतर गए और उन्होंने चालक से कहा कि वह टहलने जा रहे हैं. दक्षिण कन्नड़ जिले के उपायुक्त सेंथिल शशिकांत सेंथिल ने कहा, "उन्होंने (सिद्धार्थ) चालक से उनके आने तक रुकने को कहा. जब वह दो घंटे तक वापस नहीं आए तो चालक ने पुलिस से सम्पर्क कर उनके लापता होने की शिकायत दर्ज कराई."
उन्होंने बताया कि 200 से अधिक पुलिसकर्मी और गोताखोर 25 नौकाओं के जरिए उनकी तलाश कर रहे हैं. उपायुक्त ने बताया कि खोजी कुत्तों की भी मदद ली जा रही है. मंगलुरु के पुलिस आयुक्त संदीप पाटिल ने एक संदेश में कहा, "तलाश में स्थानीय मछुआरों की मदद ली जा रही है. हम यह पता लगाने की कोशिश कर रहे हैं कि उन्होंने किन किन लोगों से फोन पर बात की थी."

कांग्रेस विधायक यू.टी. खादर मौके पर पहुंचे और उन्होंने समाचार चैनलों से कहा कि पुलिस सभी पक्षों पर गौर कर रही है और तलाश जारी है. मुख्यमंत्री बीएस येदियुरप्पा बंगलुरु में एस.एम कृष्णा से मिलने उनके घर पहुंचे और उन्होंने परिवार के सदस्यों के साथ बातचीत की. कांग्रेस के वरिष्ठ नेता डी. के. शिवकुमार भी कृष्णा के घर पहुंचे.